Penemuan emas yang banyak di Republik Afrika Selatan telah menyebabkan ramai pelombong emas termasuk rakyat British ke sana. Pelombong ini yang dipanggil Uitlander tidak mendapat layanan yang baik daripada kerajaan Boer. Rhodes yang ingin meluaskan empayar British di sana telah menggunakannya sebagai alasan untuk campur tangan British. Pada tahun 1895, beliau telah menggunakan pengaruhnya daan berkomplot untuk menjatuhkan pemerintahan Boer. Beliau telah menyokong Serbuan Jameson suatu cubaan untuk mencetuskan pemberontakan di Johannesburg di Transvaal, dan rancangan ini secara diam-diam turut disokong oleh Setiausaha Negara untuk Koloni di England, iaitu Joseph Chamberlain. Malangnya, rancangan itu telah berjaya dipatahkan oleh komando Boer. Serbuan itu nyata suatu kegagalan yang besar. Akibatnya, Cecil Rhodes dipaksa untuk meletak jawatan sebagai Perdana Menteri Cape Colony, manakala abangnya Kolonel Frank Rhodes yang terlibat dalam serbuan itu telah dipenjarakan di Transvaal yang disabitkan kerana pengkhianatan tinggi dan hampir dijatuhkan hukuman mati. Serbuan itu juga merupakan salah satu punca tercetusnya Perang Boer Kedua di Afrika Selatan.